ระเบียบกระทรวงมหาดไทย
ระเบียบกระทรวงมหาดไทย
ว่าด้วยการขอพระราชทานยศและการขอเลื่อนยศ
กองอาสารักษาดินแดน
กรณีพิเศษ พ.ศ. ๒๕๔๒
 

โดยที่เป็นการสมควรกำหนดระเบียบการขอพระราชทานยศกองอาสารักษาดินแดนให้เหมาะสมยิ่งขึ้น
กรณีการขอพระราชทานยศ และการขอเลื่อนยศกองอาสารักษาดินแดน กรณีพิเศษ อาศัยอำนาจตามความในมาตรา
๑๔ แห่งพระราชบัญญัติยศ และเครื่องแบบผู้บังคับบัญชา
และเจ้าหน้าที่กองอาสารักษาดินแดน พ.ศ. ๒๔๙๗ รัฐมนตรีว่าการกระทรวงมหาดไทยจึงออกระเบียบไว้
ดังต่อไปนี้

ข้อ ๑
ระเบียบนี้เรียกว่า ระเบียบกระทรวงมหาดไทย ว่าด้วยการขอพระราชทานยศและการขอเลื่อนยศกองอาสารักษาดินแดน
กรณีพิเศษ พ.ศ. ๒๕๔๒

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
ผู้ที่จะได้รับการเสนอขอพระราชทานยศกองอาสารักษาดินแดนกรณีพิเศษ
หมายถึงผู้ที่ไม่ได้ปฏิบัติงานในตำแหน่ง หรือหน้าที่ที่เกี่ยวกับกิจการกองอาสารักษาดินแดน
ได้แก่ บุคคล ดังต่อไปนี้
(๑)
ข้าราชการและเจ้าหน้าที่ส่วนราชการที่เกี่ยวข้องกับกองอาสารักษาดินแดนผู้มีส่วนสนับสนุนกิจการกองอาสารักษาดินแดน
หรือ
(๒) กรรมการมูลนิธิ
หรือสมาคมที่สนับสนุนกิจการกองอาสารักษาดินแดน หรือ
(๓) บุคคลที่ให้การสนับสนุนกิจการกองอาสารักษาดินแดน

ข้อ ๔
ผู้ที่จะได้รับการเสนอขอพระราชทานยศกองอาสารักษาดินแดน กรณีพิเศษตามข้อ ๓
ต้องเป็นผู้ที่มีคุณสมบัติ ดังต่อไปนี้
(๑) เป็นผู้มีคุณสมบัติของสมาชิกกองอาสารักษาดินแดน
ตามพระราชบัญญัติกองอาสารักษาดินแดน พ.ศ. ๒๔๙๗ มาตรา ๑๒ (๒) (๔) (๕) (๖) และ (๙)
และ
(๒) เป็นผู้มีเกียรติสูง และ
(๓) เป็นผู้มีฐานะมั่นคงพอที่จะรักษาเกียรติไว้ได้ และ
(๔) เป็นผู้ที่มีประวัติไม่มีมลทิน และ
(๕) เป็นผู้ให้การสนับสนุน
และส่งเสริมกิจการกองอาสารักษาดินแดนอย่างต่อเนื่องจนปรากฏชัดแจ้ง
และสมควรแก่การยกย่องให้เกียรติ

ข้อ ๕
ให้มีคณะกรรมการพิจารณาการขอพระราชทานยศกองอาสารักษาดินแดนกรณีพิเศษ
ประกอบด้วย
(๑) หัวหน้าฝ่ายอำนวยการ กองบัญชาการกองอาสารักษาดินแดน เป็นประธาน
(๒) รองหัวหน้าฝ่ายอำนวยการ กองบัญชาการกองอาสารักษาดินแดน เป็นรองประธาน
(๓) ผู้ช่วยหัวหน้าฝ่ายอำนวยการ กองบัญชาการ
กองอาสารักษาดินแดน เป็นกรรมการ
(๔) หัวหน้ากองกำลังพล กองบัญชาการกองอาสารักษาดินแดน
เป็นกรรมการ
(๕) หัวหน้ากองยุทธการ กองบัญชาการกองอาสารักษาดินแดน
เป็นกรรมการ
(๖) หัวหน้าแผนกกำลังพล กองบัญชาการกองอาสารักษาดินแดน เป็นกรรมการและเลขานุการ

ข้อ ๖
การขอพระราชทานยศ หรือเลื่อนยศกองอาสารักษาดินแดน กรณีพิเศษ ให้เป็นไปตามผลงานที่มีต่อกิจการกองอาสารักษาดินแดน
และประเทศชาติโดยส่วนรวม คือ
(๑) เป็นผู้ที่มีผลงานในการสนับสนุน
และส่งเสริมกิจการกองอาสารักษาดินแดนและประเทศชาติอย่างต่อเนื่อง จนปรากฏชัดแจ้ง
และสมควรแก่การยกย่องให้เกียรติเป็นอย่างยิ่ง ขอพระราชทานยศ ตั้งแต่นายหมวดตรี ถึง
นายกองโท
(๒)
เป็นบุคคลที่บริจาคทรัพย์สินเพื่อกิจการกองอาสารักษาดินแดนและประเทศชาติครั้งเดียวหรือหลายครั้ง
รวมกันเป็นมูลค่าไม่น้อยกว่าหนึ่งแสนบาท ขอพระราชทานยศตั้งแต่นายหมวดตรี ถึง
นายกองตรี

ข้อ ๗
การพิจารณาการขอพระราชทานยศ หรือเลื่อนยศกองอาสารักษาดินแดน กรณีพิเศษ
ให้พิจารณาปีละหนึ่งครั้ง สำหรับผู้ที่จะได้รับการพิจารณาขอพระราชทานยศในชั้นที่สูงขึ้นไปโดยปกติแล้วจะพิจารณาขอพระราชทานยศให้ได้ไม่เกินหนึ่งชั้นยศและจะต้องครองยศเดิมมาแล้วไม่น้อยกว่าหนึ่งปี
เว้นแต่รัฐมนตรีว่าการกระทรวงมหาดไทย ได้สั่งเป็นกรณีพิเศษ


ประกาศ ณ วันที่ ๘ ธันวาคม พ.ศ. ๒๕๔๒
ชำนิ ศักดิเศรษฐ์
รัฐมนตรีช่วยว่าการฯ รักษาราชการแทน
รัฐมนตรีว่าการกระทรวงมหาดไทย



วสุ/ผู้จัดทำ
๑๓ พฤศจิกายน ๒๕๕๒

พัสสน/ผู้ตรวจ
๙ ธันวาคม ๒๕๕๓

[๑] ราชกิจจานุเบกษา
เล่ม ๑๑๖/ตอนพิเศษ ๑๐๕ ง/หน้า ๑๓/๒๒ ธันวาคม ๒๕๔๒